Neuvoston yhteinen toiminta 20 päivältä heinäkuuta 2001, Euroopan unionin turvallisuusalan tutkimuslaitoksen perustamisesta



Virallinen lehti nro L 200 , 25/07/2001 s. 0001 - 0004



Neuvoston yhteinen toiminta 20 päivältä heinäkuuta 2001, Euroopan unionin turvallisuusalan tutkimuslaitoksen perustamisesta (2001/554/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, sekä katsoo seuraavaa: (1) Neuvosto pääsi 10 päivänä marraskuuta 2000 periaatteelliseen yhteisymmärrykseen Euroopan unionin turvallisuusalan tutkimuslaitoksen perustamisesta. Tutkimuslaitokseen päätettiin sisällyttää Länsi-Euroopan Unionin (WEU) nykyisten rakenteiden asiaan kuuluvat osat. (2) Euroopan unionin turvallisuusalan tutkimuslaitoksen perustamisella edistetään yhteisen ulko- ja turvallisuuspolitiikan (YUTP) ja erityisesti Euroopan turvallisuus- ja puolustuspolitiikan (ETPP) toteuttamista. (3) Tutkimuslaitoksen perussäännön ja rakenteen olisi mahdollistettava, että laitos vastaa Euroopan unionin ja sen jäsenvaltioiden vaatimuksia ja täyttää tehtävänsä tiiviissä yhteistyössä yhteisön sekä kansallisten ja kansainvälisten instituutioiden kanssa. (4) Euroopan unionin turvallisuusalan tutkimuslaitoksen olisi oltava oikeushenkilö ja toimittava tieteellisesti täysin riippumattomasti. Samalla sen olisi oltava läheisessä yhteydessä neuvostoon ja otettava asianmukaisesti huomioon Euroopan unionin ja sen toimielinten yleiset poliittiset tehtävät, ON HYVÄKSYNYT TÄMÄN YHTEISEN TOIMINNAN: 1 artikla Perustaminen 1. Perustetaan Euroopan unionin turvallisuusalan tutkimuslaitos (EUTT), jäljempänä "tutkimuslaitos". Tutkimuslaitos aloittaa toimintansa 1 päivänä tammikuuta 2002. 2. Tutkimuslaitoksen toimipaikka on Pariisissa. 3. WEU antaa käyttöön alkuvaiheen infrastruktuurin. 2 artikla Tehtävät Tutkimuslaitos osallistuu YUTP:n, mukaan lukien ETPP, kehittämiseen tekemällä akateemista tutkimusta ja analyysejä asianmukaisilla aloilla. Tätä varten se muun muassa tuottaa ja tilaa tapauskohtaisesti tutkimuksia, järjestää seminaareja, osallistuu transatlanttiseen vuoropuheluun järjestämällä samankaltaista toimintaa kuin WEU:n transatlanttisessa foorumissa ja pitää yllä tietojenvaihtoverkostoa muiden tutkimuslaitosten ja asiantuntijaryhmien kanssa sekä Euroopan unionissa että sen ulkopuolella. Tutkimuslaitoksen työssä käytetään mahdollisuuksien mukaan tätä verkostoa. Tutkimuslaitoksen työn tuloksia levitetään mahdollisimman laajasti, lukuun ottamatta luottamuksellisia tietoja, joihin sovelletaan päätöksessä 2001/264/EY(1) vahvistettuja neuvoston turvallisuussääntöjä. 3 artikla Poliittinen valvonta Poliittisten ja turvallisuusasioiden komitea hoitaa YUTP:n ja erityisesti ETPP:n alan toimeksiantonsa mukaisesti tutkimuslaitoksen toiminnan poliittisen valvonnan, puuttumatta kuitenkaan tutkimuslaitoksen tieteelliseen riippumattomuuteen tutkimus- ja seminaaritoiminnan toteuttamisessa. 4 artikla Oikeushenkilöllisyys Tutkimuslaitoksella on sellainen oikeushenkilön asema, joka on tarpeen sen tehtävien täyttämiseksi ja tavoitteisiin pääsemiseksi. Kukin jäsenvaltio toteuttaa toimenpiteet myöntääkseen sille lainsäädäntönsä nojalla tarvittavan oikeushenkilöille myönnettävän oikeustoimikelpoisuuden. Tutkimuslaitos voi erityisesti hankkia tai luovuttaa kiinteää ja irtainta omaisuutta sekä olla kantajana ja vastaajana oikeudenkäynnissä. Tutkimuslaitos on voittoa tavoittelematon yhteisö. 5 artikla Johtokunta 1. Tutkimuslaitoksella on johtokunta, joka hyväksyy sen vuosittaisen ja pitkän aikavälin työohjelman ja asianmukaisen talousarvion. Johtokunta keskustelee tutkimuslaitoksen toimintaan ja henkilöstöön liittyvistä asioista. 2. Johtokunnan puheenjohtajana on korkeana edustajana toimiva neuvoston pääsihteeri tai tämän poissa ollessa hänen edustajansa. Korkeana edustajana toimiva neuvoston pääsihteeri antaa neuvostolle tietoja johtokunnan työskentelystä. 3. Kukin jäsenvaltio nimeää johtokuntaan yhden edustajan ja komissio yhden. Kutakin johtokunnan jäsentä voi edustaa tai hänellä voi olla mukanaan varajäsen. Jäsenvaltioiden tai komission asianmukaisesti todentamat nimeämiskirjeet osoitetaan korkeana edustajana toimivalle neuvoston pääsihteerille. 4. Tutkimuslaitoksen johtaja tai hänen edustajansa osallistuu yleensä johtokunnan kokouksiin. Myös sotilasesikunnan pääjohtaja ja sotilaskomitean puheenjohtaja tai heidän edustajansa voivat osallistua johtokunnan kokouksiin. 5. Jäsenvaltioiden edustajat tekevät johtokunnan päätökset määräenemmistöllä, ja äänet painotetaan Euroopan unionista tehdyn sopimuksen 23 artiklan 2 kohdan kolmannen alakohdan mukaisesti sanotun kuitenkaan rajoittamatta tämän yhteisen toiminnan 12 artiklan 2 kohdan soveltamista. Johtokunta vahvistaa työjärjestyksensä. 6. Johtokunta voi päättää perustaa tilapäisiä työryhmiä ja pysyviä komiteoita, joiden muoto on sama kuin johtokunnan ja jotka käsittelevät johtokunnan toimialaan kuuluvia kysymyksiä tai asioita ja toimivat sen valvonnassa. Päätöksessä tällaisen työryhmän tai komitean perustamisesta määritellään sen toimeksianto, kokoonpano ja toimiaika. 7. Johtokunta kokoontuu puheenjohtajansa kutsusta vähintään kahdesti vuodessa sekä, lisäksi vähintään jäsentensä kolmasosan pyynnöstä. 6 artikla Johtaja 1. Johtokunta nimittää tutkimuslaitoksen johtajaksi jäsenvaltion kansalaisen. Jäsenvaltioiden on toimitettava tiedot ehdokkaista korkeana edustajana toimivalle neuvoston pääsihteerille, joka toimittaa ne edelleen johtokunnalle. Johtaja nimitetään kolmeksi vuodeksi, ja toimikautta voidaan pidentää kahdella vuodella. 2. Johtaja vastaa tutkimuslaitoksen muun henkilöstön palvelukseen ottamisesta. Tutkijoiden nimittämisestä on johtokunnan jäsenille ilmoitettava etukäteen. 3. Johtaja huolehtii tutkimuslaitoksen tehtävien täyttämisestä 2 artiklan mukaisesti. Lisäksi johtaja huolehtii tutkimuslaitoksen hyvästä asiantuntemuksesta ja korkeasta ammattitaidosta sekä tehokkaasta ja tuloksellisesta työskentelystä. Johtaja vastaa myös seuraavista tehtävistä: - ehdotuksen laatiminen tutkimuslaitoksen vuotuiseksi työohjelmaksi sekä sen toimintaa koskevaksi vuosikertomukseksi; - johtokunnan työskentelyn valmistelu, johon kuuluu erityisesti tutkimuslaitoksen vuosittaista työohjelmaa koskevan ehdotuksen käsittely; - tutkimuslaitoksen juoksevien asioiden hallinto; - kaikki henkilöstökysymykset; - tutkimuslaitoksen tilinpäätöksen laatiminen ja sen talousarvion toteuttaminen; - vuotuisen työohjelman antaminen tiedoksi poliittisten ja turvallisuusasioiden komitealle; - huolehtiminen yhteyksistä ja läheisestä yhteistyöstä yhteisön, kansallisten ja kansainvälisten kyseisen alan laitosten kanssa. 4. Johtajalla on tutkimuslaitoksen hyväksytyn työohjelman ja talousarvion puitteissa valtuudet tehdä sopimuksia, ottaa palvelukseen talousarviossa hyväksytty henkilöstö ja hyväksyä tutkimuslaitoksen toiminnan kannalta välttämättömät menot. 5. Johtaja laatii vuosikertomuksen tutkimuslaitoksen toiminnasta seuraavan vuoden maaliskuun 31 päivään mennessä. Kertomus toimitetaan johtokunnalle ja neuvostolle, joka toimittaa sen edelleen Euroopan parlamentille, komissiolle ja jäsenvaltioille. 6. Johtaja raportoi toimistaan johtokunnalle. 7. Johtaja on tutkimuslaitoksen laillinen edustaja. 7 artikla Henkilöstö 1. Tutkimuslaitoksen henkilöstöön, joka koostuu tutkijoista ja hallintohenkilöstöstä, kuuluvat ovat sopimussuhteisia työntekijöitä, jotka otetaan palvelukseen jäsenvaltioiden kansalaisten keskuudesta. Aluksi henkilöstöä otetaan tarpeen mukaan palvelukseen WEU:n turvallisuusalan instituutin henkilöstön keskuudesta. 2. Tutkimuslaitoksen tutkijat otetaan palvelukseen ansioiden ja heillä YUTP:sta sekä erityisesti Euroopan turvallisuus- ja puolustuspolitiikasta olevan akateemisen asiantuntemuksen perusteella sekä oikeudenmukaisten ja avoimien kilpailumenettelyjen kautta. 8 artikla Henkilöstöä koskevat määräykset Neuvosto hyväksyy henkilöstöä koskevat määräykset tutkimuslaitoksen johtajan suosituksesta. 9 artikla Tieteellinen riippumattomuus Johtaja ja tutkijat nauttivat tieteellistä riippumattomuutta tutkimuslaitoksen tutkimus- ja seminaaritoimintaa toteuttaessaan. 10 artikla Työohjelma Johtokunta hyväksyy vuosittain viimeistään 30 päivänä marraskuuta tutkimuslaitoksen johtajan toimittaman ehdotuksen perusteella tutkimuslaitoksen seuraavan vuoden työohjelman. Vuotuiseen ohjelmaan sisältyviin toimenpiteisiin liitetään arvio välttämättömistä menoista. 11 artikla Talousarvio 1. Tutkimuslaitoksen kaikki tulo- ja menoerät sisällytetään kutakin kalenterivuotta vastaavaa varainhoitovuotta varten laadittaviin arvioihin, ja ne otetaan tutkimuslaitoksen talousarvioon, jossa on myös luettelo henkilöstöstä. 2. Tutkimuslaitoksen talousarvioon otettujen tulojen ja menojen on oltava tasapainossa. 3. Tutkimuslaitoksen tulot muodostuvat jäsenvaltioiden bruttokansantuloon perustuvista rahoitusosuuksista. Johtajan suostumuksella lisärahoitusta voidaan ottaa vastaan muista lähteistä erityistoimia varten. 12 artikla Talousarviomenettely 1. Johtaja laatii vuosittain 30 päivään kesäkuuta mennessä tutkimuslaitoksen talousarvioesityksen, joka kattaa seuraavan varainhoitovuoden hallintomenot, toimintamenot ja oletetut tulot, ja toimittaa sen johtokunnalle. Johtaja lähettää talousarvioesityksen neuvostolle tiedoksi. 2. Johtokunta hyväksyy jäsenvaltioiden edustajien yksimielisellä päätöksellä tutkimuslaitoksen talousarvion vuosittain 15 päivään joulukuuta mennessä ja mukauttaa sitä tutkimuslaitoksen saaman lisärahoituksen ja sen muiden varojen perusteella. 13 artikla Talousarvion noudattamisen valvonta 1. Johtokunnan nimittämä riippumaton varainhoidon valvoja valvoo kaikkia menoja koskevia sitoumuksia ja maksuja sekä kaikkien tulojen kirjausta ja keruuta. 2. Johtaja toimittaa vuosittain 31 päivään maaliskuuta mennessä neuvostolle ja johtokunnalle yksityiskohtaiset tilit edellisen varainhoitovuoden kaikista tuloista ja menoista sekä kertomuksen tutkimuslaitoksen toiminnasta. 3. Johtokunta myöntää johtajalle talousarvion toteuttamista koskevan vastuuvapauden. 14 artikla Rahoitussäännöt Johtokunta laatii neuvoston suostumuksella ja johtajan ehdotuksesta yksityiskohtaiset rahoitussäännöt, joissa määritetään erityisesti tutkimuslaitoksen talousarvion laatimista ja toteuttamista koskeva menettely. 15 artikla Erioikeudet ja vapaudet Tutkimuslaitoksen, tutkimuslaitoksen johtajan ja sen henkilöstön tehtävien hoidon kannalta tarpeellisista erioikeuksista ja vapauksista määrätään jäsenvaltioiden välisellä sopimuksella. 16 artikla Oikeudellinen vastuu 1. Sopimussuhteeseen perustuva tutkimuslaitoksen vastuu määräytyy asianomaiseen sopimukseen sovellettavan lainsäädännön mukaan. 2. Henkilöstön jäsenten henkilökohtaista vastuuta tutkimuslaitosta kohtaan säännellään tutkimuslaitoksen henkilöstöön sovellettavilla asiaa koskevilla määräyksillä. 17 artikla Vierailevat tutkijat Jäsenvaltiot ja kolmannet valtiot voivat johtajan suostumuksella lähettää tutkimuslaitokseen vierailevia tutkijoita rajoitetuksi ajaksi, ja he osallistuvat tutkimuslaitoksen toimintaan 2 artiklan mukaisesti. 18 artikla Oikeus tutustua asiakirjoihin Johtokunta hyväksyy johtajan ehdotuksesta 30 päivään kesäkuuta 2002 mennessä säännöt tutkimuslaitoksen asiakirjojen saamisesta yleisön tutustuttavaksi ottaen huomioon Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 1049/2001(2) säädetyt periaatteet ja rajoitukset. 19 artikla Tarkistus Korkeana edustajana toimiva pääsihteeri esittää neuvostolle kertomuksen tämän yhteisen toiminnan täytäntöönpanosta sen mahdollista tarkistusta varten viimeistään viiden vuoden kuluttua sen voimaantulosta. 20 artikla Siirtymäsäännökset 1. Tutkimuslaitoksen ensimmäinen johtokunta ja johtaja nimetään 31 päivään heinäkuuta 2001 mennessä. Johtaja vastaa hallinnoinnista siirryttäessä WEU:n avustavasta toimielimestä uuteen yksikköön. 2. Nimetyn johtajan on esitettävä ehdotus vuoden 2002 talousarvioksi 15 päivään syyskuuta 2001 mennessä. Johtokunnan on hyväksyttävä talousarvio 15 päivään marraskuuta 2001 mennessä. 3. Tutkimuslaitos korvaa työnantajana WEU:n 31 päivänä joulukuuta 2001 palveluksessa olevan henkilöstön osalta. Uusi työnantaja noudattaa voimassaolevista työsopimuksista johtuvia velvoitteita, siten kuin ne määritellään sovellettavissa asiakirjoissa. 4. Muut kuin henkilöstöön liittyvät sopimukset, jotka WEU on WEU:n turvallisuusalan instituutin puolesta allekirjoittanut, siirtyvät samoin tutkimuslaitoksen vastattaviksi. 5. Varainhoitovuonna 2002 jäsenvaltioille aiheutuvat talousarviokustannukset ovat 3,2 miljoonaa euroa. 21 artikla Tämä yhteinen toiminta tulee voimaan päivänä, jona se hyväksytään. 22 artikla Tämä yhteinen toiminta julkaistaan virallisessa lehdessä. Tehty Brysselissä 20 päivänä heinäkuuta 2001. Neuvoston puolesta Puheenjohtaja J. Vande Lanotte (1) EYVL L 101, 11.4.2001, s. 1. (2) EYVL L 145, 31.5.2001, s. 43.